משנה תענית ג ניקוד
סֵדֶר תַּעֲנִיּוֹת אֵלוּ הָאָמוּר, בִּרְבִיעָה רִאשׁוֹנָה; 
אֲבָל צְמָחִים שֶׁשִּׁנּוּ, 
מַתְרִיעִין עֲלֵיהֶם מִיָּד. 
וְכֵן שֶׁפָּסְקוּ גְּשָׁמִים בֵּין גֶּשֶׁם לְגֶשֶׁם אַרְבָּעִים יוֹם,
מַתְרִיעִין עֲלֵיהֶם מִיָּד, 
מִפְּנֵי שֶׁהִיא מַכַּת בַּצֹּרֶת:

יָרְדוּ לִצְמָחִין אֲבָל לֹא יָרְדוּ לְאִילָן, 
לְאִילָן וְלֹא לִצְמָחִים, 
לָזֶה וְלָזֶה, 
אֲבָל לֹא לְבוֹרוֹת, לְשִׁיחִין וְלִמְעָרוֹת, 
מַתְרִיעִין עֲלֵיהֶן מִיָּד:

וְכֵן עִיר שֶׁלֹּא יָרְדוּ עָלֶיהָ גְּשָׁמִים, 
דִּכְתִיב (עמוס ד): "וְהִמְטַרְתִּי עַל עִיר אֶחָת וְעַל עִיר אַחַת לֹא אַמְטִיר, חֶלְקָה אַחַת תִּמָּטֵר" וְגו', 
אוֹתָהּ הָעִיר מִתְעַנָּה וּמַתְרַעַת, 
וְכָל סְבִיבוֹתֶיהָ מִתְעַנּוֹת וְלֹא מַתְרִיעוֹת. 
רַבִּי עֲקִיבָא אוֹמֵר: 
מַתְרִיעוֹת וְלֹא מִתְעַנּוֹת:

וְכֵן עִיר שֶׁיֶּשׁ בָּהּ דֶּבֶר אוֹ מַפֹּלֶת, 
אוֹתָהּ הָעִיר מִתְעַנָּה וּמַתְרַעַת, 
וְכָל סְבִיבוֹתֶיהָ מִתְעַנּוֹת וְלֹא מַתְרִיעוֹת. 
רַבִּי עֲקִיבָא אוֹמֵר, מַתְרִיעוֹת וְלֹא מִתְעַנּוֹת. 
אֵיזֶהוּ דֶּבֶר? 
עִיר הַמּוֹצִיאָה חֲמֵשׁ מֵאוֹת רַגְלִי, 
וְיָצְאוּ מִמֶּנָּה שְׁלשָׁה מֵתִים בִּשְׁלשָׁה יָמִים זֶה אַחַר זֶה, 
הֲרֵי זֶה דֶּבֶר; 
פָּחוֹת מִכָּאן, אֵין זֶה דֶּבֶר:

עַל אֵלּוּ מַתְרִיעִין בְּכָל מָקוֹם: 
עַל הַשִּׁדָּפוֹן וְעַל הַיֵּרָקוֹן, 
עַל הָאַרְבֶּה וְעַל הֶחָסִיל, 
וְעַל חַיָּה רָעָה וְעַל הַחֶרֶב; 
מַתְרִיעִין עָלֶיהָ, 
מִפְּנֵי שֶׁהִיא מַכָּה מְהַלֶּכֶת:

מַעֲשֶׂה שֶׁיָּרְדוּ זְקֵנִים מִירוּשָׁלַיִם לְעָרֵיהֶם, 
וְגָזְרוּ תַּעֲנִית, 
עַל שֶׁנִּרְאָה כִּמְלֹא פִּי תַּנּוּר שִׁדָּפוֹן בְּאַשְׁקְלוֹן. 
וְעוֹד גָּזְרוּ תַּעֲנִית, 
עַל שֶׁאָכְלוּ זְאֵבִים שְׁנֵי תִּינוֹקוֹת בְּעֵבֶר הַיַּרְדֵּן.
רַבִּי יוֹסֵי אוֹמֵר: 
לֹא עַל שֶׁאָכְלוּ, 
אֶלָּא עַל שֶׁנִּרְאָה:

עַל אֵלּוּ מַתְרִיעִין בְּשַׁבָּת: 
עַל עִיר שֶׁהִקִּיפוּהָ גּוֹיִם, 
אוֹ נָהָר, 
וְעַל סְפִינָה הַמִּטָּרֶפֶת בַּיָּם. 
רַבִּי יוֹסֵי אוֹמֵר: 
לְעֶזָרָה וְלֹא לִצְעָקָה. 
שִׁמְעוֹן הַתִּמְנִי [ הַתֵּימָנִי] אוֹמֵר: 
אַף עַל הַדֶּבֶר; 
וְלֹא הוֹדוּ לוֹ חֲכָמִים:

עַל כָּל צָרָה שֶׁלֹּא תָּבוֹא עַל הַצִּבּוּר מַתְרִיעִין עָלֶיהָ, 
חוּץ מֵרוֹב גְּשָׁמִים. 

מַעֲשֶׂה שֶׁאָמְרוּ לוֹ לְחוֹנִי הַמְּעַגֵּל: 
הִתְפַּלֵּל שֶׁיֵּרְדוּ גְּשָׁמִים. 
אָמַר לָהֶם: 
צְאוּ וְהַכְנִיסוּ תַּנּוּרֵי פְסָחִים, בִּשְׁבִיל שֶׁלֹּא יִמּוֹקוּ. 
הִתְפַּלֵּל וְלֹא יָרְדוּ גְּשָׁמִים. 
מֶה עָשָׂה? 
עָג עוּגָה וְעָמַד בְּתוֹכָהּ, וְאָמַר לְפָנָיו: 
רִבּוֹנוֹ שֶׁל עוֹלָם! 
בָּנֶיךָ שָׂמוּ פְּנֵיהֶם עָלַי, 
שֶׁאֲנִי כְּבֶן בַּיִת לְפָנֶיךָ. 
נִשְׁבָּע אֲנִי בְּשִׁמְךָ הַגָּדוֹל, 
שֶׁאֵינִי זָז מִכָּאן עַד שֶׁתְּרַחֵם עַל בָּנֶיךָ. 
הִתְחִילוּ גְּשָׁמִים מְנַטְּפִין. 
אָמַר: 
לֹא כָּךְ שָׁאַלְתִּי, אֶלָּא גִּשְׁמֵי בּוֹרוֹת שִׁיחִין וּמְעָרוֹת. 
הִתְחִילוּ לֵירֵד בְּזַעַף. 
אָמַר: 
לֹא כָּךְ שָׁאַלְתִּי, אֶלָּא גִּשְׁמֵי רָצוֹן, בְּרָכָה וּנְדָבָה. 
יָרְדוּ כְּתִקְנָן, 
עַד שֶׁיָּצְאוּ יִשְׂרָאֵל מִירוּשָׁלַיִם לְהַר הַבַּיִת מִפְּנֵי הַגְּשָׁמִים. 
בָּאוּ וְאָמְרוּ לוֹ: 
כְּשֵׁם שֶׁהִתְפַּלַּלְתָּ עֲלֵיהֶם שֶׁיֵּרְדוּ, 
כָּךְ הִתְפַּלֵל שֶׁיֵּלְכוּ לָהֶן. 
אָמַר לָהֶן: 
צְאוּ וּרְאוּ אִם נִמְחֵית אֶבֶן הַטּוֹעִים. 
שָׁלַח לוֹ שִׁמְעוֹן בֶּן שָׁטָח: 
אִלְמָלֵא חוֹנִי אַתָּה, גּוֹזְרַנִי עָלֶיךָ נִדּוּי;
אֲבָל מָה אֶעֱשֶׂה לְךָ? 
שֶׁאַתָּה מִתְחַטֵּא לִפְנֵי הַמָּקוֹם וְעוֹשֶׂה לְךָ רְצוֹנְךָ, 
כְּבֵן שֶׁהוּא מִתְחַטֵּא עַל אָבִיו וְעוֹשֶׂה לוֹ רְצוֹנוֹ; 
וְעָלֶיךָ הַכָּתוב אוֹמֵר:
"יִשְׂמַח אָבִיךָ וְאִמֶּךָ וְתָגֵל יוֹלַדְתֶּךָ" :

הָיוּ מִתְעַנִּין, 
וְיָרְדוּ לָהֶם גְּשָׁמִים קֹדֶם הֶנֵּץ הַחַמָּה, 
לֹא יַשְׁלִימוּ; 
לְאַחַר הֶנֵּץ הַחַמָּה, 
יַשְׁלִימוּ. 
רַבִּי אֱלִיעֶזֶר אוֹמֵר: 
קֹדֶם חֲצוֹת, לֹא יַשְׁלִימוּ; 
לְאַחַר חֲצוֹת, יַשְׁלִימוּ. 
מַעֲשֶׂה שֶׁגָּזְרוּ תַּעֲנִית בְּלוּד, 
וְיָרְדוּ לָהֶם גְּשָׁמִים קֹדֶם חֲצוֹת. 
אָמַר לָהֶם רַבִּי טַרְפוֹן: 
צְאוּ וְאִכְלוּ וּשְׁתוּ וַעֲשׂוּ יוֹם טוֹב. 
וְיָצְאוּ וְאָכְלוּ וְשָׁתוּ וְעָשׂוּ יוֹם טוֹב; 
וּבָאוּ בֵּין הָעַרְבַּיִם, 
וְקָרְאוּ הַלֵּל הַגָּדוֹל:

תענית ג
ג